b"\n_START_ARTICLE_\nBacary Sagna\n_START_SECTION_\n2001\xe2\x80\x932007: AJ Auxerre\n_START_PARAGRAPH_\nSagna alustas jalgpallurikarj\xc3\xa4\xc3\xa4ri FC Sensis. 2001 liitus ta AJ Auxerre'i B-koondisega ja 2004 Auxerre'i p\xc3\xb5hikoondisega. Duubelkoosseisu eest pidas ta 34 m\xc3\xa4ngu (1 v\xc3\xa4rav) ja p\xc3\xb5hikoosseisu eest 87 m\xc3\xa4ngu (0 v\xc3\xa4ravat)._NEWLINE_2005 v\xc3\xb5itis Auxerre Prantsusmaa karikav\xc3\xb5istlused jalgpallis ning osales 2005/06 UEFA karikasarjas, kus kaotas kohe avaringis Sofia Levskile (kodus 2:1, v\xc3\xb5\xc3\xb5rsil 0:1) ja langes v\xc3\xa4lja. Levski j\xc3\xb5udis l\xc3\xb5puks veerandfinaali._NEWLINE_2006 osales Auxerre Intertoto karikasarjas, kus saavutas Newcastle Unitedi j\xc3\xa4rel teise-kolmanda koha, mida jagas Odensega.\n_START_SECTION_\nAlates 2007: Londoni Arsenal\n_START_PARAGRAPH_\n2007 liitus Sagna Londoni Arsenaliga. Arsenali eest on ta 18. novembri 2010 seisuga m\xc3\xa4nginud 110 m\xc3\xa4ngu ja l\xc3\xb6\xc3\xb6nud 2 v\xc3\xa4ravat._NEWLINE_2007/08 tuli Arsenal Premier League'is Manchester Unitedi ja Chelsea FC j\xc3\xa4rel kolmandaks. Veel osales ta UEFA Meistrite Liigas, kus l\xc3\xb5petas alagrupi Sevilla FC j\xc3\xa4rel teisena, seej\xc3\xa4rel alistas AC Milani (kodus 0:0, v\xc3\xb5\xc3\xb5rsil 2:0) ja j\xc3\xb5udis veerandfinaali, kus kaotas aga Liverpool FC-le (kodus 1:1, v\xc3\xb5\xc3\xb5rsil 2:4). Koduses liiga karikasarjas j\xc3\xb5uti poolfinaali, aga seal j\xc3\xa4\xc3\xa4di alla Tottenham Hotspurile (kodus 1:1, v\xc3\xb5\xc3\xb5rsil 1:5)._NEWLINE_2008/09 tuli Arsenal Premier League'is neljandaks. Meistrite Liiga alagrupi l\xc3\xb5petas ta FC Porto j\xc3\xa4rel teisena, alistas seej\xc3\xa4rel AS Roma (kumbki v\xc3\xb5itis kodus 1:0, penaltid 7:6) ja veerandfinaalis Villarreali (v\xc3\xb5\xc3\xb5rsil 1:1, kodus 3:0). Poolfinaalis tuli alla vanduda Manchester Unitedile (v\xc3\xb5\xc3\xb5rsil 0:1, kodus 1:3). Karikav\xc3\xb5istlustel j\xc3\xb5udis Arsenal poolfinaali, kus kaotas 1:2 Chelseale. Liiga karikav\xc3\xb5istlustel alustas Arsenal suurte 6:0 ja 3:0 koduv\xc3\xb5itudega, aga kaotas veerandfinaalis 0:2 Burnleyle. Kogu hooajal teenis Sagna 5 kollast kaarti, millega jagas oma meeskonnas 9. kohta._NEWLINE_2009/10 tuli Arsenal Premier League'is Chelsea ja Manchester Unitedi j\xc3\xa4rel kolmandaks. Meistrite Liigas v\xc3\xb5itis Arsenal alagrupi ning alistas seej\xc3\xa4rel FC Porto (v\xc3\xb5\xc3\xb5rsil 1:2, kodus 5:0), aga kaotas veerandfinaalis FC Barcelonale (kodus 2:2, v\xc3\xb5\xc3\xb5rsil 1:4). M\xc3\xa4rksa varem kukuti v\xc3\xa4lja karikav\xc3\xb5istlustel ja liiga karikasarjas. Kogu hooajal teenis Sagna 3 kollast kaarti, millega jagas oma meeskonnas 9. kohta.\n_START_SECTION_\nKoondisekarj\xc3\xa4\xc3\xa4r\n_START_PARAGRAPH_\nSagna soovis 17-aastasena p\xc3\xa4\xc3\xa4seda Senegali jalgpallikoondisesse, aga Senegal ei vastanud tema palvele. P\xc3\xa4rast seda, kui Sagna p\xc3\xa4\xc3\xa4ses AJ Auxerre'i, v\xc3\xb5ttis Senegali meeskond juba ise temaga \xc3\xbchendust. Ta kutsuti m\xc3\xa4ngule, mis toimus samal p\xc3\xa4eval kui Prantsusmaa U-21 koondise m\xc3\xa4ng. Sagna valis Prantsusmaa U-21 koondise. Sellega p\xc3\xa4\xc3\xa4ses ta Euroopa U-21 meistriv\xc3\xb5istlustel poolfinaali._NEWLINE_Esimest korda kutsuti ta Prantsusmaa jalgpallikoondisesse 22. augustil 2007 toimuvaks s\xc3\xb5prusm\xc3\xa4nguks Slovakkia jalgpallikoondise vastu. Sagna sekkus vahetusest teisel poolajal. M\xc3\xa4ng l\xc3\xb5ppes 1:0 v\xc3\xb5iduga._NEWLINE_2008. aasta EM-valikturniiril osales Sagna \xc3\xbcksnes \xc3\xbches m\xc3\xa4ngus: 6:0 v\xc3\xb5idus v\xc3\xb5\xc3\xb5rsil F\xc3\xa4\xc3\xa4ri saarte jalgpallikoondise \xc3\xbcle. Selle tegi ta kaasa algusest l\xc3\xb5puni. Finaalturniiril osalenud Prantsusmaa koondise kandidaatide hulka teda ei arvatud, sest ta oli sel ajal vigastatud._NEWLINE_P\xc3\xa4rast vigastusest paranemist sai Sagna Prantsusmaa koondise p\xc3\xb5hikoosseisu m\xc3\xa4ngijaks ja osales 2010. aasta MM-il L\xc3\xb5una-Aafrika Vabariigiss, kus m\xc3\xa4ngis k\xc3\xb5ik Prantsusmaa m\xc3\xa4ngud kaasa algusest l\xc3\xb5puni. Prantsusmaa j\xc3\xa4i \xc3\xbche viigi ja kahe kaotusega alagrupis viimaseks."